Robert F. Kennedy

Robert Francis Kennedy (tuntud ka initsiaalide RFK all; 20. november 1925 Brookline, Massachusetts – 6. juuni 1968 Los Angeles) oli Ameerika Ühendriikide poliitik, kes oli jaanuarist 1961 kuni septembrini 1964 justiitsminister. Ta oli president John F. Kennedy noorem vend.

Robert F. Kennedy kuulus alates 3. jaanuarist 1965 kuni surmani Ameerika Ühendriikide Senatisse, kus ta esindas New Yorgi osariiki.

Kennedy oli Demokraatliku partei liige. Ta oli tuntud kodanikuõiguste eestkõneleja ning organiseeritud kuritegevuse (maffia) vastase võitluse aktivist.

Ta oli hariduselt jurist ning töötas justiitsministeeriumis ja Adlai Stevenson II nõunikuna. 1960. aastal oli ta John F. Kennedy presidendikampaania juht. Pärast John F. Kennedy võitu ja ametisse astumist nimetas ta Robert F. Kennedy oma valitsuse justiitsministriks.

1968. aastal osales ta Ameerika Ühendriikide presidendivalimiste eelvalimistel, et saada Demokraatliku Partei kandidaadiks. 

Robert F. Kennedy suri Los Angeleses 6. juunil 1968 pärast atentaati 5. juuni öösel. Teda tulistati Ambassadori hotelli köögis, kui ta oli teel ballisaalist, kus ta oli tänukõnet pidanud, pressikonverentsi ruumi. Atentaadi sooritanud palestiina immigrant Sirhan Sirhan võeti kohapeal kinni.

Perekond 
1950. aastal abiellus ta Ethel Skakeliga. Nad said 11 last, kellest viimane sündis pärast Roberti surma.

Viited

Välislingid 
Elulugu Ameerika Ühendriikide Kongressi kodulehel
Elulugu Ameerika Ühendriikide justiitsministeeriumi kodulehel

Ameerika Ühendriikide senaatorid
Ameerika Ühendriikide justiitsministrid
Sündinud 1925
Surnud 1968